Mette Gjerskov (S), 2006-05-16:
I Socialdemokratiet mener vi, at når vi vælger at holde dyr i fangenskab i Danmark, har vi en klar forpligtelse til at sørge for, at de trives og har nogle anstændige forhold.
Desværre er det ikke altid den virkelighed, vi ser i de danske stalde.
Når vi ser dyr, når jeg i hvert fald ser dyr boltre sig på friland, så har det faktisk altid været sådan, at svin er dem, jeg har holdt allermest af at se på.
De er så sjove, de er i aktivitet hele tiden.
Køerne bare står og står og tygger drøv, hvis man er heldig, men svinene roder konstant rundt i jorden og er nysgerrige og aktive.
Det billede står i skærende kontrast til de forhold, vi byder drægtige søer i vores stalde.
Staldene og produktionssystemerne er i alt for høj grad indrettet efter at tage hensyn til effektivitet og produktivitet, de er ikke indrettet til at tage hensyn til søernes trivsel.
Tag ikke fejl, vi Socialdemokrater mener selvfølgelig, at det er vigtigt, at der også er nogle ordentlige arbejdsforhold for dem, der arbejder i staldene, menneskene, medarbejderne, men vi mener, at lige nu er vægtningen for produktionssystemerne gal.
Rapporten fra Dyrenes Beskyttelse dokumenterer, at de drægtige søer sulter.
De får halvdelen af, hvad de kan spise, og det mener jeg er fuldstændig uacceptabelt.
De lever i nogle golde stalde uden tilstrækkelig mulighed for aktivitet, uden mulighed for at udfolde deres redebygningsinstinkt og så samtidig med sulten plagende.
Det har altså ikke noget med dyrevelfærd at gøre.
Vi i Socialdemokratiet er jo godt klar over, at søernes trivsel i farestaldene i høj grad er afhængig af, hvordan staldene er indrettet, og vi kan ikke bare stille krav om nyindretning af stalde fra den ene dag til den anden, det vil være en alt for stor økonomisk belastning for landmændene, så derfor har vi jo faktisk i det her forslag delt tingene op i tre dele.
Først har vi nogle ting, som umiddelbart kan forbedres, og det er her, det med det halve kilo halm hver dag kommer ind.
Jeg forstod på Venstres ordfører, at han ikke ville være parat til at give dem 0,5 kg halm hver dag.
Men de der 60 g, den der lillebitte tot, nogle af dem får i dag, er altså at gøre grin med reglerne og gøre grin med søerne.
Den anden ting, vi mener kan gøres rimelig hurtigt, er, at søerne skal have nogle bokse, der passer til deres størrelse.
Det kan jo ikke nytte noget, at man fremavler større søer og så ikke giver dem plads til at være der.
Vi mener også som en tredje ting, at der skal være sygestier i staldsystemer med løse søer, for det er sådan, at de svage søer nemt bliver prygelknabe, når de går i større flokke.
Så er der halekuperingen.
Jeg var inde på det over for ministeren.
Det er fuldstændig galt, at 90 pct. af vores smågrise i dag bliver halekuperet.
Det er helt galt, og vi ved, at det er på grund af staldsystemet.
Der skal strammes op.
Pattegrisene skal først vænnes fra, når de er 4 uger.
Og så skal nye stalde godkendes af en uvildig dyrlæge.
Jeg synes, det er naturligt.
Det, vi synes skal gøres på mellemlang sigt, er, at alle søer skal have fri adgang til grovfoder.
De her maveproblemer, de har – over 50 pct. har mavesår – er simpelt hen ikke rimeligt.
På længere sigt vil vi gerne have, at søerne skal være frie hele deres cyklus, og i hvert fald være maks. 2 uger i farebokse, vi vil gerne have, at gødningssystemerne skal kunne håndtere de krav, vi stiller om mere halm og grovfoder, og vi vil have, at der skal være nogle separate aflastningsstier for svage og syge dyr i store besætninger.
Jeg synes, at det er meget simpelt: Ti helt konkrete forslag til forbedring af deres velfærd.
Vi mener, at det er ti forslag, der er nødvendige, og vi mener faktisk også, at kravene er realistiske.
Det er sådan, at der er fem gange så mange svin i Danmark, som der er mennesker.
Vi Socialdemokrater mener, at det er på høje tid, at vi tager alle de her dyrs velfærd seriøst.